Petrus, miseratione Divina Autissiod. episcopus, venerabili in Christo patri ac domino fratri Galtherio, eadem gratia monasterii Sancti-Germani abbati, salutem et sinceram in Domino caritatem. Ad divini cultus, vestreque devotionis augmentum vobis tenore presentium concedimus, ut quando et quotiescumque dicte vestre devotioni placuerit, officia divina in capella vestra domus vestre de Perigniaco, nostre diecesis, in vestra et gentium vestrarum presentia, excommunicatis et interdictis exclusis, possitis celebrare solemniter vel alias aut facere celebrari, proviso tamen ne laicis aliqua sacramenta ministrentur, nec sponsalia celebrentur ibidem. Datum Autissiodori sub sigillo nostro, anno domini millesimo trecentesimo vicesimo primo, die veneris post festum beatorum apostolorum Petri et Pauli.